AOPA EXPO 2003
חוויה מהסרטים או תסכול תהומי.

איך אפשר להגדיר התכנסות אחת בשתי הגדרות סותרות?

אפשר גם אפשר כאשר טייס חובב ישראלי מבקר במפגש השנתי  של ארגון AOPA (ארגון טייסים ובעלי מטוסים של התעופה הכללית בארצות הברית) אשר התקיים השנה בפילדלפייה.

זוהי השנה השניה שאני משתתף בכינוס כזה כאשר ההזדמנות הראשונה הייתה בשנת 2002 בפאלם ספרינג קליפורניה.

הדבר הראשון שקורה לך הוא כניסה למצב פסיכולוגי של עילוי ורחיפה באוויר.

למה הדבר דומה? לילד שנכנס לחנות ממתקים ומתחיל להתרוצץ מממתק לממתק כי הפיוזים נשרפו לו מרוב אופציות.

גם לנו, למרות גילנו המתקדם, זה קרה בכינוס הזה.

כל מה שקראת בחוברות השונות, כל מה שראית באינטרנט וכל מה שהצלחת לראות במו עיניך בביקורים בשדות זרים, הכל פתאום כאן ועכשיו מול עיניך, וכל מה שאתה יכול לעשות בשעות הראשונות הוא להתרוצץ מהרצאה לתערוכת יצרנים ומתערוכת יצרנים לתערוכה חייה של מטוסים ומשם שוב להרצאה וחוזר חלילה.

שלשה ימים לקח לי לצאת מהריחוף הזה, וכשירדתי לקרקע הסתיים גם המפגש.
כמו כל דבר בארצות הברית הכל כאן גדול.

העיר פילדלפייה גדולה, הגשרים על הנהר מפלצתיים, אתרי התיירות רבים מספור וגם הכנס ענק ושופע באירועים.

עם 400,000 חברים יכול הארגון AOPA להרשות לעצמו להוציא מתחת ידיו אירוע מרשים ועשיר כל כך.

כל כינוס כזה מבוסס על שלשה מרכיבים: סדרת הרצאות בנושאים שונים, תערוכה של כל היצרנים הקשורים לתעופה כללית והמרכיב השלישי הוא תערוכת מטוסים לסוגיהם השונים המיוצרים במאה העשרים ואחת.

היות ובתעופה הכללית עסקינן, הייחוד של אירוע זה שהוא מתרכז במטוסים חד ודו מנועיים ובגודל של עד 6-8 מושבים. תארו לכם מה עושה ריכוז כזה של מוצגים לטייס החובב שכל מוצר מדבר אליו (פרט לשלשה מוצגים של מטוסי סילון שידנו אינה משגת לקנותם, עדיין).

ההרצאות מכסות נושאים שונים כגון תעופה, בטיחות, התנהגות, חוקים, מסמכי ניווט ועוד, ומועברות על ידי בעלי ידע ומרצים שתענוג לשמוע אותם.
אציין מרצה אחד, הפופולרי בארצות הברית ומחוצה לה, המטבל הומור בכתבותיו- רוד משאדו הידוע. כל הרצאה שלו היא בפני אולם מלא מפה לפה והקהל, טייסים חובבים ברובם, נשכב על הרצפה מבדיחותיו.

בתערוכה מופיעים כל היצרנים ששמעת עליהם, החל מיצרני מטוסים, יצרני ציוד תעופתי, יצרני מכשור ניווט, אלקטרוניקה, ציוד טיסה והטסה, חברות סימולטורים, מוציאי לאור של מפות וספרות תעופתית, ועוד ועוד ועוד.

תצוגת המטוסים כוללת את כל המטוסים החדישים ביותר מתוצרת 
ADAM, BEECHCRAFT, CIRRUS, CESSNA, DIAMOND, ECLIPSE, LANCAIR, LIBERTY, MOONEY, OMF, PIPER, PILATUS, SOCATA, TIGER, VELOCITY 
ועוד דבר שלא ניתן להתעלם ממנו, הכל כאן מריח כסף, והרבה כסף.

תארו לכם את ההרגשה הזו כאשר הכינוס עצמו מתקיים בעיר כמו פאלם ספרינג אשר מבוססת על אזורי מגורים של עשירי ארצות הברית שיצאו לפנסיה.

כל מה שקשור למטוסים ולטיסה עולה הרבה כסף, ואנחנו (הטייס הפרטי המצוי) לא כל כך מבורכים בו. אבל מה לעשות כשמטוס ארבע מושבים עולה לא פחות מ 300,000 עד 400,000 דולר? שלא נדבר על מטוסים כבדים יותר אשר מחירם נע בין 0.5 ל-2 מליון דולר.

המחירים כל כך מרקיעי שחקים עד שהתפתחה שיטה ישנה/ חדשה בה מוקמות חברות המתמחות בהחזקה של מטוסים השיכים לקבוצת טייסים ( ראה עמותת בז בחיפה של 28 טייסים המחזיקים ברשותם שני מטוסים והכל בניהול עצמי של ועד התנדבותי נבחר).

עד כאן החוויה מהסרטים, אך למה תסכול תהומי?

כשאתה מסתובב בין ההרצאות, המוצגים והמטוסים השונים אתה מבין איזה ארגון וניהול הושקעו כאן וכמה כסף נדרש היה להגשים מפגש כזה, ואז אתה מבין מה כוחו של ארגון גדול כמו AOPA שחברים בו רוב הטייסים הפרטיים בארצות הברית. וכאשר אתה נזכר ברתיעה של הישראלי המצוי מפני כל מוסד מאורגן ואפילו יהיה התנדבותי כמו אגודת התעופה הישראלית, ובחוסר הפירגון של הטייסים בארץ  לארגונם, איך אפשר להסתובב בכנס הזה שלא עם רגשות מעורבים?

שלא תעלה לרגע מחשבה בראשכם שהאמריקאים טובים יותר, ויעיד המקרה הבא בו עמדתי וחזיתי בתצוגה של תוכנת הכנת FLIGHT PLAN שהוכנה על ידי הארגון עבור חבריו, וכשאחד מחברים אלה שאל וקיבל תשובה שהתכנה בחינם ענה בקול רם ובסרקסטיות "חינם? ומה עם התשלום השנתי שאני משלם לארגון?" כן, תשלום שנתי של 39 דולר המקנים לו לא רק חברות בארגון אלא גם קבלת החוברת החודשית (12 חוברות בשנה) של AOPA PILOT.

לרגע חשבתי שהטייס הנ"ל הוא מרעננה.

לא שאני מנסה לפרסם את הארגון האמריקאי, אך ברור הוא שכוחו של ארגון הוא בכמות חבריו ובהשתתפותם במבצעים ותרומתם לפעילותיו.

הלוואי עלינו כאן בארץ.

כמו כל התערוכות והכנסים גם כנס התעופה של AOPA הוא חוויה שצריך להשתתף בה כדי ליהנות ממנה. וכדי לגרות את החך מה טוב יותר ממספר תמונות של מטוסים שהם חלומו הרטוב של כל טייס פרטי

המטוס שמלווה כל כנס   -SWEEPSTAKERS 

A 500 של חברת ADAM .

דו מנועי בטור, 6 מושבים, מהירות 200- 230 קשר, טווח 1000 מיל ימי 

מחיר 900,000 דולר

Velocity XL-KIT של חברת Velocity 

חד מנועי מנוע מאחור, 4 מושבים, מהירות 188 קשר

Trinidad TB20 של Socata

דו מנועי , 4 מושבים, מהירות 156- 163 קשר, טווח 1100 מיל ימי 

